|  |
| --- |
|  *Projektas* |
| Pagėgių savivaldybės taryba **sprendimas****DĖL  SUTIKIMO REORGANIZUOTI PAGĖGIŲ SAVIVALDYBĖS NATKIŠKIŲ ZOSĖS PETRAITIENĖS PAGRINDINĘ MOKYKLĄ**  |
| 2022 m. vasario 1 d. Nr. T1-29Pagėgiai |
|  |
|  |

Vadovaudamasi Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.95 straipsnio 2 dalimi, 2.97 straipsnio 3 dalimi, 2.99 straipsnio 1 ir 2 dalimis ir 2.101 straipsniu, Lietuvos Respublikos biudžetinių įstaigų įstatymo 4 straipsnio 3 dalies 4 ir 7 punktu, 14 straipsnio 4 ir 5 dalimis, Lietuvos Respublikos švietimo įstatymo 44 straipsnio 2 ir 6 dalimis, Pagėgių savivaldybės tarybos 2020 m. gruodžio 21 d. sprendimu Nr. T-261 „Dėl Pagėgių savivaldybės bendrojo ugdymo mokyklų tinklo pertvarkos 2021–2025 metų bendrojo plano patvirtinimo“ , Pagėgių savivaldybės taryba n u s p r e n d ž i a:

1. Sutikti reorganizuoti Pagėgių savivaldybės Natkiškių Zosės Petraitienės pagrindinę mokyklą (reorganizuojama biudžetinė įstaiga) prijungimo būdu prie Pagėgių Algimanto Mackaus gimnazijos (reorganizavime dalyvaujanti biudžetinė įstaiga).
2. Nustatyti, kad:
	1. reorganizavimo tikslas – optimizuoti biudžetinių švietimo įstaigų tinklą, jų valdymą ir veiklą, racionaliau naudoti materialinius, finansinius ir intelektinius išteklius pavestiems uždaviniams įgyvendinti;
	2. reorganizavimo būdas – prijungimas;
	3. reorganizuojama biudžetinė įstaiga – Pagėgių savivaldybės Natkiškių Zosės Petraitienės pagrindinė mokykla (juridinio asmens kodas 190694778, adresas: Zosės Petraitienės g. 4, Natkiškių k., Natkiškių sen., LT-99232 Pagėgių savivaldybė, duomenys apie biudžetinę įstaigą kaupiami ir saugomi Juridinių asmenų registre);
	4. reorganizavime dalyvaujanti biudžetinė įstaiga – Pagėgių Algimanto Mackaus gimnazija (juridinio asmens kodas – 190695912, adresas: Vilniaus g. 3, 99292 Pagėgiai, duomenys apie biudžetinę įstaigą kaupiami ir saugomi Juridinių asmenų registre);
	5. po reorganizavimo veiksianti biudžetinė įstaiga – Pagėgių Algimanto Mackaus gimnazija;
	6. po reorganizavimo veiksianti biudžetinė įstaiga Pagėgių Algimanto Mackaus gimnazija vykdys šias funkcijas:
		1. vykdys ikimokyklinio, priešmokyklinio, pradinio, pagrindinio, vidurinio ugdymo ir neformaliojo švietimo programas; Natkiškių Zosės Petraitienės skyriuje − ikimokyklinio, priešmokyklinio, pradinio ir neformaliojo švietimo programas;
		2. formuos ir įgyvendins ugdymo turinį pagal Lietuvos Respublikos švietimo, mokslo ir sporto ministerijos patvirtintą Bendrąjį ugdymo planą ir bendrąsias programas;
		3. teiks kitas įstaigos nuostatuose nustatytas funkcijas;
	7. po reorganizavimo veiksiančios biudžetinės įstaigos savininko teises ir pareigas įgyvendinanti institucija – Pagėgių savivaldybės taryba.
3. Įpareigoti:
	1. Virginiją Bagdonienę, Natkiškių Zosės Petraitienės pagrindinės mokyklos direktoriaus pavaduotoją ugdymui, laikinai atliekančią direktoriaus funkcijas, o jai dėl ligos, komandiruotės, atostogų ar kitų objektyvių priežasčių nesant, Vaclovą Navicką, Pagėgių Algimanto Mackaus gimnazijos direktorių, Lietuvos Respublikos civilinio kodekso nustatyta tvarka:
		1. iki 2022 m. vasario 24 d. parengti Pagėgių savivaldybės Natkiškių Zosės Petraitienės pagrindinės mokyklos reorganizavimo sąlygų aprašą;
		2. iki 2022 m. vasario 28 d. reorganizavimo sąlygų aprašą paskelbti viešai;
		3. ne vėliau kaip pirmą reorganizavimo sąlygų aprašo viešo paskelbimo dieną pateikti reorganizavimo sąlygų aprašą Valstybės įmonei Registrų centro Tauragės filialui;
		4. iki 2022 m. vasario 28 d. raštu pranešti visiems įstaigos kreditoriams apie reorganizavimo sąlygų aprašo sudarymą;
	2. Pagėgių Algimanto Mackaus gimnazijos direktorių teisės aktų nustatyta tvarka parengti Pagėgių Algimanto Mackaus gimnazijos nuostatų projektą iki 2022 m. vasario 28 d. ir pateikti jį tvirtinti Pagėgių savivaldybės tarybai.
4. Šis sprendimas įsigalioja 2022 m. vasario 21 d.
5. Sprendimą paskelbti Teisės aktų registre ir Pagėgių savivaldybės interneto svetainėje [www.pagegiai.lt](http://www.pagegiai.lt).

SUDERINTA:

Administracijos direktorius Virginijus Komskis

Dokumentų valdymo ir teisės skyriaus

vyresnioji specialistė Ingrida Zavistauskaitė

Dokumentų valdymo ir teisės skyriaus

vyriausioji specialistė (kalbos ir archyvo tvarkytoja) Laimutė Mickevičienė

Parengė Virginija Sirvidienė,

Švietimo, kultūros, sporto ir civilinės metrikacijos skyriaus vedėja

 Pagėgių savivaldybės tarybos

 veiklos reglamento

 2 priedas

**PAGĖGIŲ SAVIVALDYBĖS TARYBOS SPRENDIMO PROJEKTO**

**„DĖL  SUTIKIMO REORGANIZUOTI PAGĖGIŲ SAVIVALDYBĖS NATKIŠKIŲ ZOSĖS PETRAITIENĖS PAGRINDINĘ MOKYKLĄ“**

**AIŠKINAMASIS RAŠTAS**

2022-02-01

1. ***Parengto projekto tikslai ir uždaviniai***

Natkiškių Zosės Petraitienės pagrindinėje mokykloje 2021–2022 m. m. mokosi 8 priešmokyklinės grupės vaikai ir 52 1-10 klasių mokiniai. Mokykloje − 3 klasės jungtinės: 1-3 kl., 2-4 kl. ir 7-8 klasės. Prognozuojama, kad 2022-09-01 mokykloje mokytųsi 49 mokiniai: 1 klasėje – 2 mokiniai, 2 klasėje – 5 mokiniai, 3 klasėje – 8 mokiniai, 4 klasėje – 3 mokiniai, 5 klasėje – 2 mokiniai, 6 klasėje − 6 mokiniai, 7 klasėje – 9 mokiniai, 8 klasėje – 4 mokiniai, 9 klasėje – 3 mokinai, 10 klasėje – 7 mokiniai. Mišrioje ikimokyklinio/priešmokyklinio ugdymo grupėje būtų ugdoma 10 vaikų.

Sutikus reorganizuoti Natkiškių Zosės Petraitienės pagrindinę mokyklą prijungiant ją prie Pagėgių Algimanto Mackaus gimnazijos, nuo 2022 m. rugsėjo 1 d. (po reorganizacijos) mokykla taptų Pagėgių Algimanto Mackaus gimnazijos Natkiškių Zosės Petraitienės skyriumi. Skyriuje būtų teikiamos ikimokyklinio, priešmokyklinio, pradinio ugdymo ir neformaliojo vaikų švietimo programos. Skyriuje veiktų visos dienos ikimokyklinio − priešmokyklinio ugdymo grupė (10 vaikų) ir dvi jungtinės pradinio ugdymo klasės − 18 mokinių. 5-10 klasių mokiniams sudaromos sąlygos mokytis Pagėgių Algimanto Mackaus gimnazijoje.

Mokykloje dirba 9 (8,65 pareigybės) aptarnaujančio personalo darbuotojai, kurie finansuojami iš savivaldybės biudžeto (mokyklų aplinkai finansuoti) skirtų lėšų. 2021 m. mokyklos aplinkos išlaikymui iš savivaldybės biudžeto skirta 89299 Eur. Planuojama, kad po reorganizacijos skyriuje būtų 4 etatai aptarnaujančio personalo.

 Mokytojų mokykloje dirba 18 (11,97 pareigybės). 2021 m. Mokymo lėšų mokyklai skirta – 214141 Eur. Planuojama, kad po reorganizacijos skyriuje dirbtų 3 pedagogai ir vienas mokytojo padėjėjas (4 etatai).

 Natkiškių Zosės Petraitienės pagrindinės mokyklos perspektyvos klausimai aptarti 2022 m. sausio 25 d. mokyklos bendruomenės ir savivaldybės administracijos atstovų bendrame pasitarime. 2022 m. vasario 1 d. Natkiškių Zosės Petraitienės pagrindinės mokyklos taryba svarstė ir pritarė (protokolo Nr. MT-1) Savivaldybės tarybos sprendimo projektui (pridedamas Natkiškių Zosės Petraitienės pagrindinės mokyklos 2022 m. vasario 1 d. raštas Nr. S-9 „Dėl pritarimo Pagėgių savivaldybės bendrojo ugdymo mokyklų tinklo pertvarkos 2021−2025 m. bendrojo plano pakeitimui“).

1. ***Kaip šiuo metu yra sureguliuoti projekte aptarti klausimai***

Sprendimo projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.95 straipsnio 2 dalimi, 2.97 straipsnio 3 dalimi, 2.99 straipsnio 1 ir 2 dalimis ir 2.101 straipsniu, Lietuvos Respublikos biudžetinių įstaigų įstatymo 4 straipsnio 3 dalies 4 ir 7 punktu, 14 straipsnio 4 ir 5 dalimis, Lietuvos Respublikos švietimo įstatymo 44 straipsnio 2 ir 6 dalimis.

1. ***Kokių teigiamų rezultatų laukiama***

Natkiškių Zosės Petraitienės pagrindinės mokyklos 5-10 klasių mokiniai mokytųsi Pagėgių Algimanto Mackaus gimnazijoje, kurioje nėra jungtinių klasių, dirba pagalbos mokiniui specialistai: logopedas, psichologas, socialinis pedagogas, gerėtų ugdymo kokybė. Priešmokyklinio ugdymo grupės vaikams ir 1-4 klasių mokiniams sudaromos sąlygos mokytis arčiau jų gyvenamosios vietos, todėl ir toliau mokytųsi tose pačiose patalpose.

1. ***Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.***

Neigiamų pasekmių nenumatyta.

1. ***Kokius galiojančius aktus (tarybos, mero, Savivaldybės administracijos direktoriaus) reikėtų pakeisti ir panaikinti, priėmus sprendimą pagal teikiamą projektą.***

 Nereikės keisti ar naikinti kitų galiojančių aktų, priėmus sprendimą pagal teikiamą projektą.

1. ***Jeigu priimtam sprendimui reikės kito tarybos sprendimo, mero potvarkio ar administracijos direktoriaus įsakymo, kas ir kada juos turėtų parengti.***

Nereikės priimti kito spendimo priimtam sprendimui.

1. ***Ar reikalinga atlikti sprendimo projekto antikorupcinį vertinimą***

Šis sprendimas antikorupciniu požiūriu nevertinamas.

1. ***Sprendimo vykdytojai ir įvykdymo terminai, lėšų, reikalingų sprendimui įgyvendinti, poreikis (jeigu tai numatoma – derinti su Finansų skyriumi)***

Už sprendimo vykdymą atsakingi Natkiškių Zosės Petraitienės pagrindinės mokyklos ir Pagėgių Algimanto Mackaus gimnazijos vadovai.

1. ***Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.***

Neigiamų specialistų vertinimų ir išvadų negauta.

1. ***Projekto rengėjas ar rengėjų grupė.***

Švietimo, kultūros, sporto ir civilinės metrikacijos skyriaus vedėja Virginija Sirvidienė, tel. 57 367, el.p. v.sirvidienė@pagegiai.lt.

1. ***Kiti, rengėjo nuomone, reikalingi pagrindimai ir paaiškinimai.***

Nėra kitų rengėjo pagrindimų ir paaiškinimų.

Švietimo, kultūros, sporto ir civilinės metrikacijos skyriaus vedėja Virginija Sirvidienė

